Na temelju članka 2. stavak (3) točka c), članka 7. stavak (1) tačka b) i članka 70. Zakona o Centralnoj banci Bosne i Hercegovine („Službeni glasnik BiH“, br. 01/97, 29/02, 8/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine na 3. sjednici održanoj 30.03.2023. godine donosi

**ODLUKU**

**o Jedinstvenom registru računa poslovnih subjekata u Bosni i Hercegovini**

(NOVELIRANI TEKST)

Članak 1.

(Predmet)

(1) Ovom odlukom Centralna banka Bosne i Hercegovine (u daljem tekstu: Centralna banka), u cilju unapređenja platnih sustava, uspostavlja Jedinstven registar računa poslovnih subjekata koji platni promet u Bosni i Hercegovini obavljaju preko računa otvorenih u banci i računa u Centralnoj banci (u daljem tekstu: JRR).

(2) Ovom odlukom uređuje se vođenje i sadržaj JRR, određuju korisnici podataka iz JRR, način dostavljanja podataka i pristup podatcima u JRR.

Članak 2.

(Poslovni subjekt sa JIB/ID brojem)

Poslovni subjekti koji platni promet u Bosni i Hercegovini obavljaju preko računa otvorenih u banci i Centralnoj banci u smislu ove odluke jesu: institucije, organi uprave, jedinice lokalne samouprave, drugi oblici organiziranja čije je osnivanje registrirano kod nadležnog organa ili utemeljeno zakonom, pravne osobe ili dijelovi pravnih osoba, gospodarska društva, javna poduzeća, banke i druge financijske organizacije, udruge, fizičke osobe koje samostalno obavljaju registriranu poslovnu djelatnost i drugi poslovni subjekti kojima je dodijeljen jedinstveni identifikacijski broj.

Članak 3.

(Račun)

(1) Račun otvoren kod banke je račun otvoren u skladu s entitetskim propisima o unutarnjem platnom prometu preko kojeg poslovni subjekt obavlja platni promet u Bosni i Hercegovini.

(2) Račun otvoren kod Centralne banke je račun otvoren u skladu sa Zakonom o Centralnoj banci i drugim pozitivnim zakonskim propisima.

Članak 4.

(Uspostavljanje i način vođenja JRR)

(1) JRR uspostavlja i vodi Centralna banka.

(2) JRR Centralna banka vodi kao elektronsku zbirku podataka o računima poslovnih subjekata iz članka 2. ove odluke.

Članak 5.

(Dostavljanje podataka u JRR)

(1) Banka i Centralna banka, za svaki račun poslovnog subjekta koji vode, dostavljaju u JRR sljedeće podatke:

1. Broj računa

*Upisuje se broj računa poslovnog subjekta u IBAN ili BBAN formatu. Ukoliko račun nije u ovom formatu, upisuje se u obliku u kom se vodi u banci. Broj računa upisuje se bez razmaka i posebnih znakova kao što su crtice, kose crte, točke i sl.*

2. Vrsta računa

*Upisuje se propisana oznaka za vrstu računa u skladu za entitetskim zakonima o unutarnjem platnom prometu i to:*

*G – glavni račun*

*R – račun za redovno poslovanje*

*O – račun organizacijskog dijela*

*P – račun za posebne namjene*

 *J – račun za prikupljanje javnih prihoda*

*D – devizni račun*

*K – račun za depozit koji predstavlja kolateral*

*S – račun poslovnog subjekta koji je u stečaju*

*F – račun poslovnog subjekta koji je u postupku financijske konsolidacije*

*X – nepoznata vrsta računa*

3. Kanton

*Upisuje se brojčana oznaka kantona u kom se nalazi sjedište poslovnog subjekta i to:*

*001 – UNSKO-SANSKI KANTON*

*002 – POSAVSKI KANTON*

*003 – TUZLANSKI KANTON*

*004 – ZENIČKO-DOBOJSKI KANTON*

*005 – BOSANSKO-PODRINJSKI KANTON*

*006 - SREDNJOBOSANSKI KANTON*

*007 – HERCEGOVAČKO-NERETVANSKI KANTON*

*008 – ZAPADNOHERCEGOVAČKI KANTON*

*009 – KANTON SARAJEVO*

*010 – KANTON 10*

*Za Republiku Srpsku i Brčko distrikt upisuje se oznaka 999.*

4. Općina

*Upisuje se šifra općine koju je propisao nadležni organ.*

5. Naziv poslovnog subjekta

*Upisuje se naziv poslovnog subjekta iz rješenja o upisu u registar ili iz drugog odgovarajućeg dokumenta.*

6. Poštanski broj sjedišta poslovnog subjekta

*Upisuje se poštanski broj sjedišta poslovnog subjekta koji je otvorio račun.*

7. Adresa sjedišta poslovnog subjekta ulica i broj

*Upisuje se ulica i broj sjedišta poslovnog subjekta koji je otvorio račun.*

8. Naziv grada sjedišta poslovnog subjekta

*Upisuje se naziv grada sjedišta poslovnog subjekta koji je otvorio račun.*

9. Jedinstveni identifikacijski broj poslovnog subjekta

*Upisuje se jedinstveni identifikacijski broj poslovnog subjekta – vlasnika računa.*

10. Šifra glavne djelatnosti poslovnog subjekta – stari format

*Upisuje se brojčana oznaka djelatnosti prema klasifikaciji djelatnosti u starom formatu ukoliko banka ne raspolaže informacijama o šifri glavne djelatnosti u novom formatu.*

11. Šifra glavne djelatnosti poslovnog subjekta – novi format

*Upisuje se brojčana oznaka djelatnosti prema klasifikaciji djelatnosti iz odgovarajućeg dokumenta u novom formatu.*

12. Oblik organiziranja poslovnog subjekta

*Upisuje se brojčana oznaka iz Obavještenja o razvrstavanju prema klasifikaciji djelatnosti izdatom od zavoda za statistiku Federacije Bosne i Hercegovine, Republike Srpske i Brčko distrikta Bosne i Hercegovine (u daljem tekstu: FBiH; RS i BDBiH).*

13. Oblik svojine poslovnog subjekta

*Upisuje se oblik vlasništva poslovnog subjekta iz Obavještenja o razvrstavanju prema klasifikaciji djelatnosti izdatom od zavoda/agencije za statistiku FBiH i RS.*

14. Status računa

*Upisuje se oznaka statusa računa i to:*

*U – ugašen*

*B – blokiran*

*A – aktivan*

*G – greška*

15. Datum i vrijeme zadnje promjene statusa računa

*Upisuje se datum i vrijeme zadnje promjene statusa računa. Upisuje se samo ako je došlo do promjene statusa računa.*

16. Tip računa

*Upisuje se oznaka tipa računa i to:*

*P – račun pravne osobe*

*S – račun fizičke osobe koja samostalno obavlja gospodarsku djelatnost*

*X – ostali.*

17. Porezni broj poslovnog subjekta

*Upisuje se porezni broj vlasnika računa ukoliko postoji podatak.*

18. Matični broj poslovnog subjekta

*Upisuje se matični broj poslovnog subjekta ukoliko postoji podatak.*

19. Teritorijalno-politička zajednica

*Upisuje se brojčana oznaka teritorijalno-političke zajednice ovisno o razini organiziranja i to:*

*0 - država Bosna i Hercegovina*

*1 - Federacija Bosne i Hercegovine*

*2 – Republika Srpska*

*3 – Brčko distrikt*

*4 – nerezident*

20. ID banke

*Upisuje se troznamenkasti broj koji označava broj banke koji utvrđuje**Centralna banka.*

21. Tip promjene

*Upisuje se oznaka tipa promjene i to:*

*N – otvaranje računa ili prvi unos podataka o računu*

*C – zatvaranje računa*

*U – promjena statusa ili ostalih podataka o računu.*

22. Datum i vrijeme otvaranja računa

*Upisuje se datum i vrijeme otvaranja računa.*

23. Datum i vrijeme zatvaranja računa

*Upisuje se datum i vrijeme zatvaranja računa.*

24. Datum i vrijeme kada je račun postao glavni račun

*Upisuje se datum i vrijeme kada je račun postao glavni račun.*

25. Datum i vrijeme otkazivanja glavnog računa

*Upisuje se datum i vrijeme otkazivanja glavnog računa.*

26. Preneseno s računa – broj računa

*Upisuje se broj starog računa, ako je bio obavljen prijenos s tog računa*.

27. Preneseno na račun – broj računa

*Upisuje se broj novog računa, ako je obavljen prijenos na taj račun.*

(2) Centralna banka u JRR dostavlja samo obvezne podatke iz stavka (1) ovog članka.

(3) Banke i Centralna banka podatke iz stavka (1) ovog članka dostavljaju odmah nakon nastanka promjene na računu, a naročito podatke o otvaranju i zatvaranju računa, blokadi i deblokadi računa i promjeni glavnog računa.

Članak 6.

(Način i rokovi dostavljanja podataka u JRR)

(1) Banke dostavljaju podatke u JRR elektronski, svakim radnim danom u razdoblju od 08.00 do 16.00 sati.

(2) Pod radnim danom iz stavka (1) ovog članka smatra se radni dan utvrđen propisom Centralne banke o operativnim pravilima za žirokliring.

Članak 7.

(Odgovornost banke i Centralne banke)

(1) Banka odgovora za točnost i blagovremenost dostavljenih podataka a Centralna banka odgovara za istovjetnost dostavljenih podataka s podatcima u JRR.

(2) Centralna banka podatke iz članka 5. ažurira odmah po prijemu i ažurirani podatci dostupni su korisnicima podataka.

(3) U slučaju prestanka važenja dozvole za rad banke, banka je dužna poslati podatke iz članka 5. točke 14. ove odluke za sve račune koje je dostavila u JRR kako bi konačan status svih računa te banke u JRR bio status U.

(4) Ukoliko banka ne postupi u skladu sa stavkom (3) ovog članka, Centralna banka će u roku od 60 dana od datuma prijema akta nadležnog organa o prestanku rada banke ili od njega ovlaštene osobe u JRR izvršiti odgovarajuće promjene kako bi konačan status svih računa te banke u JRR bio status U.

Članak 8.

(Pristup podatcima)

Podatcima iz JRR može se pristupiti:

1. izravnim uvidom putem interneta,
2. u formi pojedinačnih izvješća i
3. preuzimanjem baze podataka.

Članak 9.

(Izravan uvid putem interneta)

(1) Izravan uvid u podatke iz JRR putem interneta imaju: Centralna banka, Agencija za bankarstvo Federacije Bosne i Hercegovine i Agencija za bankarstvo Republike Srpske (u daljem tekstu: agencije za bankarstvo), institucije, organi uprave, jedinice lokalne samouprave i banke.

(2) Izravan uvid u podatke iz JRR putem interneta mogu imati i korisnici kojima je Centralna banka na temelju pisanog zahtjeva izdala odobrenje.

(3) Korisnici podataka iz stavki (1) i (2) ovog članka su dužni osigurati tehničke uvjete potrebne za pristup JRR.

(4) Svi korisnici podataka iz ove odluke podatke i izvješća iz JRR mogu koristiti samo za vlastite potrebe i ne mogu ih koristiti u druge svrhe niti dalje distribuirati, izuzev Centralne banke i banaka.

Članak 10.

(Vrste izvješća iz JRR)

Iz JRR mogu se dobiti sljedeće vrste izvješća:

1. Izvješće o računu poslovnog subjekta,
2. Izvješće o historiji statusa računa poslovnog subjekta,
3. Izvješće o računima poslovnog subjekta,
4. Izvješće da poslovni subjekt nema evidentiran niti jedan račun u Jedinstvenom registru računa u BiH,
5. Izvješće o računu poslovnog subjekta – Glavni račun i
6. Izvješće o promjeni glavnog računa poslovnog subjekta.

Članak 11.

(Vrste podataka u izvješćima)

Izvješća iz članka 10. ove odluke, sadrže sljedeće podatke:

1. Izvješće o računu poslovnog subjekta: naziv i adresa poslovnog subjekta, ID broj, djelatnost, poštanski broj sjedišta, oblik organiziranja, oblik svojine, kanton, općina, teritorijalno-politička zajednica, broj računa, IBAN broj računa, tip i vrsta računa, datum i vrijeme otvaranja računa, datum i vrijeme promjene statusa, naziv i adresa banke, datum i vrijeme ažuriranja statusa u Registru.
2. Izvješće o historiji statusa računa poslovnog subjekta: naziv i adresa poslovnog subjekta, ID broj, broj računa, datum otvaranja i naziv banke, statusi računa, datum i vrijeme promjene statusa i vrste računa, datum i vrijeme ažuriranja statusa u Registru.
3. Izvješće o računima poslovnog subjekta: naziv i adresa poslovnog subjekta, ID broj, brojevi računa, naziv banke, vrste računa, datum i vrijeme promjene statusa računa, datum i vrijeme ažuriranja statusa u Registru.
4. Izvješće da poslovni subjekt nema evidentiran niti jedan račun u Jedinstvenom registru računa u BiH: informacija da za konkretan ID broj nije evidentiran niti jedan račun.
5. Izvješće o računu poslovnog subjekta – Glavni račun, kao pod točkom a).
6. Izvješće o promjeni Glavnog računa poslovnog subjektan: naziv i adresa poslovnog subjekta, JIB, brojevi računa i naziv banke, datum i vrijeme otkazivanja, datum i vrijeme proglašenja, datum i vrijeme ažuriranja statusa u Registru.

Članak 12

(Informativno izvješće)

(1) Pored izvješća iz članka 10. ove odluke putem kojih se može izvršiti pristup podatcima sadržanim u JRR, Centralna banka omogućava pristup podatcima sadržanim u JRR i putem ˮonlineˮ informativnog izvješća o računima poslovnog subjekta, koji je dostupan na internetskoj stranici Centralne banke u vidu elektronski generiranih podataka koji se vode za određeni jedinstveni identifikacijski broj.

(2) Informativno izvješće iz stavka (1) ovog članka se dobija pristupanjem internetskoj stranici Centralne banke, gdje se u odgovarajuće polje pretrage unosi jedinstveni identifikacijski broj poslovnog subjekta, nakon čega se kao rezultat pretrage izlistavaju podatci: broj računa, status računa, naziv banke, datum promjene statusa i vrsta računa.

(3) Informativno izvješće iz stavka (1) ovog članka je dostupno svakoj fizičkoj ili pravnoj osobi koja ispunjava tehničku mogućnost pristupa internetskoj stranici Centralne banke i za njega Centralna banka ne naplaćuje novčanu naknadu. Informativno izvješće je u read only formatu, bez mogućnosti mijenjanja podataka sadržanih u izvješću i bez mogućnosti tiskanja izvješća i isti se ne može koristiti kao dokaz u pravnom prometu.

Članak 13.

(Distribucija podataka u formi pojedinačnih izvješća)

(1) Centralna banka vrši distribuciju podataka iz JRR u formi pojedinačnih izvješća preko organizacijskih jedinica (glavne jedinice i podružnice), a na temelju pisanog zahtjeva podnesenog glavnoj jedinici ili podružnici Centralne banke.

(2) Obrazac pisanog zahtjeva se može preuzeti na internetskoj stranici Centralne banke ili u glavnoj jedinici ili podružnici Centralne banke i sastavni je dio ove odluke.

(3) Kada distribuciju podataka vrši glavna jedinica ili podružnica Centralne banke u skladu sa stavkom (1) ovog članka, zahtjev se podnosi i izvješće preuzima na jedan od sljedećih načina:

1. osobno,
2. faksom i
3. e-mailom.

(4) Distribuciju podataka iz JRR u formi pojedinačnih izvješća mogu vršiti i banke.

Članak 14.

(Preuzimanje baze podataka)

(1) Centralna banka i agencije za bankarstvo imaju pravo preuzimanja (downloada) baze podataka iz JRR bez naknade.

(2) Na temelju podnesenog pisanog zahtjeva s obrazloženjem, Centralna banka će banci, kao rezervni način razmjene podataka, omogućiti preuzimanje (download) baze podataka iz JRR bez naknade.

(3) Na temelju podnesenog pisanog zahtjeva s obrazloženjem, guverner Centralne banke može posebnim aktom institucijama, organima uprave i jedinicama lokalne samouprave odobriti preuzimanje (download) baze podataka bez naknade.

(4) Na temelju podnesenog pisanog zahtjeva s obrazloženjem, guverner Centralne banke može posebnim aktom ostalim korisnicima podataka odobriti preuzimanje (download) baze podataka uz naknadu u iznosu utvrđenom propisom Centralne banke o utvrđivanju tarife naknada za usluge Centralne banke.

Članak 15.

(Podatci o blokiranim računima)

(1) Centralna banka na svojoj internetskoj stranici mjesečno objavljuju podatke o blokiranim računima poslovnih subjekata iz JRR.

(2) Podatci iz stavka (1) ovog članka obuhvataju naziv poslovnog subjekta, ID broj, broj računa, vrstu računa i naziv banke kod koje je račun otvoren.

Članak 16.

(Naknada)

(1) Za uslugu pristupa podatcima iz članka 8. ove odluke korisnici podataka plaćaju naknadu u iznosu utvrđenom propisom Centralne banke o utvrđivanju tarife naknada za usluge Centralne banke.

(2) Naknadu za pristup podatcima iz JRR ne plaćaju korisnici podataka iz članka 9. stavak (1) ove odluke izuzev banke za pristup podatcima u formi pojedinačnih izvješća.

(3) Ukoliko korisnik podataka ne izmiri obvezu iz stavka (1) ovog članka, Centralna banka može privremeno uskratiti pravo pristupa JRR do izmirenja obveze.

Članak 17.

(Isključenje)

(1) Ukoliko se korisnik podataka ne pridržava uvjeta i obveza iz ove odluke, odnosno ukoliko Centralna banka ocijeni da bi njegovo dalje korištenje podatcima moglo utjecati na rad JRR u cjelini, Centralna banka može privremeno ili trajno isključiti korisnika podataka iz JRR.

(2) Ukoliko je banka kao korisnik podataka privremeno isključena i dalje je obvezna dostavljati podatke u JRR u skladu s ovom odlukom.

(3) Korisnik podataka privremeno isključen iz JRR u skladu sa stavkom (1) ovog članka kod ponovnog uključenja plaća naknadu u iznosu utvrđenom propisom Centralne banke o utvrđivanju tarife naknada za usluge Centralne banke.

(4) U svakom pojedinačnom slučaju guverner Centralne banke posebnim aktom određuje mjeru privremenog ili trajnog isključenja korisniku podataka.

(5) Akt iz stavka (4) ovog članka koji se odnosi na banku Centralna banka dostavlja nadležnoj agenciji za bankarstvo.

Članak 18.

(Suradnja)

U cilju unapređenja JRR, Centralna banka razmjenjuje podatke i surađuje s entitetskim agencijama nadležnim za vođenje registara računa poslovnih subjekata.

Članak 19.

(Unos podataka i pristup putem interneta)

Guverner Centralne banke će do početka primjene ove odluke donijeti propis kojim će se detaljno urediti način unosa podataka iz članka 5. ove odluke i tehnički uvjeti za pristup JRR putem interneta.

Članak 20.

(Stupanje na snagu i objavljivanje)

(1) Ova odluka se objavljuje u “Službenom glasniku BiH’’ i stupa na snagu osmog dana od dana objavljivanja.

(2) Ova odluka će se objaviti i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Članak 21.

(Prestanak važenja)

Danom stupanja na snagu ove odluke prestaje da važi Odluka o Jedinstvenom registru transakcijskih računa poslovnih subjekata u Bosni i Hercegovini, (”Službeni glasnik BiH” broj: 64/18), Odluka o izmjenama i dopunama Odluke o Jedinstvenom registru transakcijskih računa poslovnih subjekata u Bosni i Hercegovini, (”Službeni glasnik BiH” broj: 88/18), Odluka o izmjeni Odluke o Jedinstvenom registru transakcijskih računa poslovnih subjekata u Bosni i Hercegovini, (”Službeni glasnik BiH” broj: 22/21), Odluka o dopunama Odluke o Jedinstvenom registru transakcijskih računa poslovnih subjekata u Bosni i Hercegovini, (”Službeni glasnik BiH” broj: 77/21) i Odluka o dopuni Odluke o Jedinstvenom registru računa poslovnih subjekata u Bosni i Hercegovini (”Sl. glasnik BiH”, br. 14/22).

 Predsjedatelj

Broj: UV-122-02-1-829-13/23 Upravnog vijeća Centralne banke

Sarajevo, 30.03.2023. godine Bosne i Hercegovine

 GUVERNER

 dr Senad Softić

**Zahtjev za izdavanje izvješća iz Jedinstvenog registra računa poslovnih subjekata u Bosni i Hercegovini**

|  |  |
| --- | --- |
| **Vrsta izvješća iz Jedinstvenog registra računa:****(označiti vrstu/e traženih izvješća):*** Izvješće o računu poslovnog subjekta
* Izvješće o historiji statusa računa poslovnog subjekta
* Izvješće o računima poslovnog subjekta
* Izvješće da poslovni subjekat nema evidentiran niti jedan račun u JRR
* Izvješće o računu poslovnog subjekta – Glavni račun
* Izvješće o promjeni Glavnog računa poslovnog subjekta
 | **Način preuzimanja Izvješća iz Jedinstvenog registra računa (označiti samo jedan od ponuđenih načina):*** osobno (u glavnoj jedinici/podružnici CBBiH kojoj je upućen zahtjev)
* fax broj: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
* e-mail: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 |

|  |  |  |
| --- | --- | --- |
| Identifikacijski broj poslovnog subjekta | Broj računa poslovnog subjekta | Naziv, mjesto/sjedište i adresa poslovnog subjekta |
|  |  |  |
|  |  |  |
|  |  |  |
|  |  |  |
|  |  |  |

**Napomena: obvezno ispuniti red u koloni Identifikacijski broj poslovnog subjekta i/ili Broj računa poslovnog subjekta, kao i red u koloni Naziv poslovnog subjekta**

Podnositelj zahtjeva: \_\_\_\_\_\_\_\_\_\_\_\_\_\_\_\_\_\_\_\_\_\_\_ Telefon: \_\_\_\_\_\_\_\_\_\_\_\_\_\_\_\_\_\_\_ Datum podnošenja zahtjeva: \_\_\_\_\_\_\_\_\_\_\_\_\_\_\_\_\_\_\_\_\_\_

 (potpis i pečat)